Либерална партия на Македония
Либералната партия на Македония (ЛП) е политическа партия в Северна Македония с либерална ориентация. Председател на партията е Ивон Величковски, а почетен председател – Стоян Андов.

Партията първоначално е основана на 5 октомври 1990 г. като Съюз на реформаторските сили на Македония (СРСМ), с председател Стоян Андов, който е продължение на Съюза на реформаторските сили на Югославия, създаден от последния югославски премиер Анте Маркович. През 1991 г. приема името СРСМ – Либерална партия, а от 1993 г. - Либерална партия на Македония. Лидерът на партията Андов е председател на Събранието на РМ, а тя подкрепя първото експертното правителство на Никола Клюсев (1992–1993) и участва в първите кабинети на Бранко Цървенковски (1992–1996). През 1996 г. е отстранена от властта, а на 19 април 1997 се обединява с Демократическата партия в нов политически субект – Либерално-демократическа партия‎.

Поради несъгласия в новата партия между бившите либерали и демократи, през 1999 година мнозинството от бившите либерали се отцепват и на 23 декември 1999 година възстановяват ЛП. За председател е избран Ристо Гущеров, а от 2001 г. – отново Стоян Андов.

През 2000 г. ЛП влиза в коалиция с управляващата ВМРО-ДПМНЕ, а Стоян Андов отново става председател на Събранието (2000–2002). На парламентарните избори през 2002 година партията в коалиция с ВМРО-ДПМНЕ печели 5 мандата, но остава в опозиция. Съюзът около ВМРО-ДПМНЕ печели изборите през 2006 г. и ЛП участва в първото правителство на Никола Груевски. От 2008 г. поради несъгласие с външната и вътрешната политика на Никола Груевски партията излиза в опозиция и има все по-слабо влияние.

През 2008–2011 председател на партията е Борче Стояновски, а от април 2011 г. – Ивон Величковски.

Бележки

Външни препратки 
 Официална страница на ЛП 

Политически партии в Северна Македония
Либерални партии